**D ô v o d o v á s p r á v a**

**Všeobecná časť**

Predkladaný návrh zákona, ktorým sa mení a dopĺňa zákon č. 315/2001 Z. z. o Hasičskom a záchrannom zbore v znení neskorších predpisov a o doplnení zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov bol vypracovaný v na základe Plánu legislatívnych úloh vlády Slovenskej republiky na rok 2008.

Základným cieľom návrhu zákona je upraviť systém odmeňovania príslušníkov Hasičského a záchranného zboru a príslušníkov Horskej záchrannej služby tak, aby i finančne zohľadňoval nielen fyzickú a psychickú náročnosť niektorých špeciálnych činností, ale aby zohľadňoval i nové úlohy pri zásahovej činnosti a ich technickú náročnosť. Návrh zákona pri úprave platových podmienok je zameraný najmä na nižšie platové triedy a platové stupne tak, aby platové podmienky mali motivačné účinky už pri prijímaní uchádzačov o štátnu službu a boli adekvátne požiadavkám, ktoré sú na príslušníkov Hasičského a záchranného zboru a príslušníkov Horskej záchrannej služby kladené.

Návrhom zákona sa

mení stupnica platových taríf podľa platových tried a platových stupňov; zvyšuje sa tarifný plat v závislosti od výšky pridelených finančných prostriedkov a prerozdelením finančných prostriedkov medzi zložkami služobného príjmu,

zrušujú niektoré príplatky (príplatok za štátnu službu v noci, príplatok za štátnu službu v sobotu a  nedeľu a štátnu službu vo sviatok) a  získané finančné prostriedky sa prerozdeľujú do zostávajúcich príplatkov, napríklad do príplatku za zmennosť, príplatku za riadenie, príplatku za zastupovanie.

Návrh zákona dopĺňa úpravu osobitných podmienok vykonávania štátnej služby príslušníčok Hasičského a záchranného zboru a príslušníčok Horskej záchrannej služby a dopĺňa i ustanovenia o náhrade škody.

S realizáciu predkladaného návrhu novely zákona budú spojené dopady na štátny rozpočet, ktoré sú upravené v doložke finančných, ekonomických, environmentálnych vplyvov a vplyvov na zamestnanosť a podnikateľské prostredie; tieto dopady budú kryté z finančných prostriedkov rozpočtovej kapitoly Ministerstva vnútra Slovenskej republiky.

Návrh zákona je v súlade s Ústavou Slovenskej republiky, so zákonmi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná.

Návrh zákona bol podľa § 33 ods. 2 zákona č. 523/2004 Z. z. o rozpočtových pravidlách verejnej správy a  o  zmene a doplnení niektorých zákonov prerokovaný s Ministerstvom financií Slovenskej republiky. Ministerstvo financií Slovenskej republiky vzalo na vedomie, že zvýšené výdavky súvisiace s návrhom zákona budú zabezpečené v rámci schválených limitov kapitoly Ministerstva vnútra Slovenskej republiky na príslušný rozpočtový rok.

Návrh zákona bol predmetom medzirezortného pripomienkového konania; na rokovanie vlády Slovenskej republiky sa predkladá bez rozporov.

Legislatívna rady vlády Slovenskej republiky návrh zákona prerokovala dňa 16. decembra 2008; pripomienky vznesené na rokovaní legislatívnej rady boli zapracované do návrhu zákona.

Doložka finančných, ekonomických, environmentálnych vplyvov

 **a vplyvov na zamestnanosť a podnikateľské prostredie**

**Odhad dopadov na verejné financie**

Pri prepočte dopadu na verejné financie sa vychádzalo

z navrhovanej zmeny stupnice platových taríf a platových stupňov,

zrušenia niektorých príplatkov (príplatok za štátnu službu v noci, príplatok za štátnu službu v sobotu a v nedeľu a príplatok štátnu službu vo sviatok) a premietnutia týchto finančných prostriedkov do príplatku za zmennosť, príplatku za riadenie, príplatku za zastupovanie nadriadeného a podobne),

zo schválenej systemizácie počtu príslušníkov na rok 2009 s predpokladom rovnakého počtu na roky 2010 a 2011, a to 4 096 funkčných miest za Hasičský a záchranný zbor a zo schválenej systemizácie počtu príslušníkov Horskej záchrannej služby 118 funkčných miest,

z každoročného 3 % zvýšenia stupnice platových taríf,

zo skutočnosti, že výdavky na mzdové ohodnotenie príslušníkov Hasičského a záchranného zboru a príslušníkov Horskej záchrannej služby budú kryté v rámci schválených limitov kapitoly Ministerstva vnútra Slovenskej republiky na príslušný rok,

z požiadavky, aby navrhované úpravy odmeňovania príslušníkov Hasičského a záchranného zboru a príslušníkov Horskej záchrannej služby nemali negatívny dopad na služobný príjem príslušníkov.

Navrhované úpravy budú mať tento dopad:

**štátny rozpočet:**

Zvýšenie výdavkov štátneho rozpočtu **za Hasičský a záchranný zbor:**

 v tis. Sk

 (v celoročnom vyjadrení)

|  |  |
| --- | --- |
| **Ukazovateľ** | **Dopady na štátny rozpočet** |
|  | **2009** | **2010** | **2011** |
| Mzdy, platy, služobné príjmy a ostatné osobné vyrovnania | 196 608 | 202 506 | 208 581 |
| Poistné do zdravotných poisťovní | 19 689 | 20 280 | 20 888 |
| Poistné na osobitný účet MV SR | 45 681 | 47 051 | 48 463 |
| **Výdavky spolu** | **261 978** | **269 837** | **277 932** |

Zvýšenie výdavkov štátneho rozpočtu **za Horskú záchrannú službu:**

 v tis. Sk

(v celoročnom vyjadrení)

|  |  |  |
| --- | --- | --- |
| **Ukazovateľ** | **Dopady na štátny rozpočet** |  |
|  | **2009** | **2010** | **2011** |
| Mzdy, platy, služobné príjmy a ostatné osobné vyrovnania  | 5 803  | 5 977 | 6 156  |
| Poistné do zdravotných poisťovní | 580 | 598  |  616 |
| Poistné na osobitný účet MV SR | 1 346 | 1 386 | 1 428 |
| **Výdavky spolu** | **7 729** | **7 961** |  **8 200** |

Zvýšenie výdavkov štátneho rozpočtu **spolu za Hasičský a záchranný zbor a Horskú záchrannú službu:**

 v tis. Sk

(v celoročnom vyjadrení)

|  |  |  |
| --- | --- | --- |
| **Ukazovateľ** | **Dopady na štátny rozpočet** |  |
|  | **2009** | **2010** | **2011** |
| Mzdy, platy, služobné príjmy a ostatné osobné vyrovnania | 202 411 | 208 483 | 214 737 |
| Poistné do zdravotných poisťovní | 20 241 | 20 849 | 21 474 |
| Poistné na osobitný účet MV SR | 47 049 | 48 460 | 49 914 |
| **Výdavky spolu** | **269 701** | **277 729** | **286 126** |

Zvýšenie výdavkov štátneho rozpočtu **za Hasičský a záchranný zbor:**

 v eurách

(v celoročnom vyjadrení)

|  |  |
| --- | --- |
|  **Ukazovateľ** | **Dopady na štátny rozpočet** |
|  | **2009** | **2010** | **2011** |
| Mzdy, platy, služobné príjmy a ostatné osobné vyrovnania | 6 526 190 | 6 721 968 | 6 923 621 |
| Poistné do zdravotných poisťovní | 652 619 | 672 197 | 692 362 |
| Poistné na osobitný účet MV SR | 1 517 057 | 1 562 567 | 1 609 443 |
| **Výdavky spolu** | **8 695 866** | **8 956 732** | **9 225 426** |

Zvýšenie výdavkov štátneho rozpočtu **za Horskú záchrannú službu:**

 v eurách

(v celoročnom vyjadrení)

|  |  |  |
| --- | --- | --- |
| **Ukazovateľ** | **Dopady na štátny rozpočet** |  |
|  | **2009** | **2010** | **2011** |
| Mzdy, platy, služobné príjmy a ostatné osobné vyrovnania | 192 624 | 198 403 | 204 355 |
| Poistné do zdravotných poisťovní | 19 262 | 19 840 | 20 435 |
| Poistné na osobitný účet MV SR | 44 688 | 46 029 | 47 410 |
| **Výdavky spolu** | **256 574** | **264 272** | **272 200** |

Zvýšenie výdavkov štátneho rozpočtu **spolu za Hasičský a záchranný zbor a Horskú záchrannú službu:**

 v eurách

 (v celoročnom vyjadrení)

|  |  |  |
| --- | --- | --- |
| **Ukazovateľ** | **Dopady na štátny rozpočet** |  |
|  | **2009** | **2010** | **2011** |
| Mzdy, platy, služobné príjmy a ostatné osobné vyrovnania | 6 718 814 | 6 920 371 | 7 127 976 |
| Poistné do zdravotných poisťovní | 671 881 | 692 037 | 712 797 |
| Poistné na osobitný účet MV SR | 1 561 745 | 1 608 596 | 1 656 853 |
| **Výdavky spolu** | **8 952 441** | **9 221 004** | **9 497 626** |

**rozpočet štátnych fondov:**

nemá žiadny dopad

**rozpočet obcí a VÚC:**

nemá žiadny dopad.

**Odhad dopadov na obyvateľov, hospodárenie podnikateľskej sféry a iných právnických osôb**

Navrhovaná novela nemá žiadny dopad na položky uvedené v tejto časti.

**Odhad dopadov na životné prostredie**

Navrhovaná novela nemá žiadny dopad.

**Odhad dopadov na zamestnanosť**

Navrhovaná novela nemá žiadny dopad na zamestnanosť.

**Analýza vplyvov na podnikateľské prostredie**

Navrhovaná novela nemá žiadny vplyv na podnikateľské prostredie..

**Doložka zlučiteľnosti**

**právneho predpisu**

**s právom Európskych spoločenstiev a právom Európskej únie**

**1. Predkladateľ právneho predpisu:** vláda slovenskej republiky

**2. Názov návrhu právneho predpisu:** Návrh zákona , ktorým sa mení a dopĺňa zákon č. 315/2001 Z. z. o Hasičskom a záchrannom zbore v znení neskorších predpisov a o doplnení zákona č. 328/2002 Z. z. o sociálnom zabezpečení policajtov a vojakov v znení neskorších predpisov

**3. Problematika návrhu právneho predpisu:**

je upravená v práve Európskych spoločenstiev

*primárnom*

v Zmluve o založení Európskeho spoločenstva v platnom znení

(Hlava XI – sociálna politika)

*sekundárnom*

* + 1. Smernica Európskeho parlamentu a Rady 2003/88/ES o niektorých aspektoch organizácie pracovného času
		2. Smernica Európskeho parlamentu a Rady 2006/54/ES o vykonávaní zásady rovnosti príležitostí a rovnakého zaobchádzania s mužmi a ženami vo veciach zamestnanosti a povolania (prepracované znenie), ktorou sa rušia smernice 75/117/EHS, 76/207/EHS, 86/378/EHS a 97/80/EHS
		3. Smernica Rady 92/85/ES o zavedení opatrení na zlepšenie bezpečnosti a ochrany zdravia pri práci tehotných pracovníčok a pracovníčok, ktoré sú krátko po pôrode alebo dojčia

nie je upravená v práve Európskej únie

je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev

Uznesenie Súdneho dvora (piata komora) vo veci C-437/05 Vorel zo dňa 11.1. 2007 (I-00331)

Rozsudok Súdneho dvora (prvá komora) vo veci C-284/0 Sass, zo dňa 21. 3.2002 (I-11143)

**4. Záväzky Slovenskej republiky vo vzťahu k Európskym spoločenstvám a Európskej únii:**

lehota na prebratie smernice alebo rámcového rozhodnutia podľa určenia gestorských ústredných orgánov štátnej správy zodpovedných za prebratie smerníc a vypracovanie tabuliek zhody k návrhom všeobecne záväzných právnych predpisov alebo lehota na implementáciu nariadenia alebo rozhodnutia z nich vyplývajúca

Lehota na prebratie smernice Európskeho parlamentu a Rady 2003/88/ES o niektorých aspektoch organizácie pracovného času uplynula dňom 1. mája 2004 .

informácia o konaní začatom proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení

bezpredmetné

informácia o právnych predpisoch, v ktorých sú preberané smernice alebo rámcové rozhodnutia už prebraté spolu s uvedením rozsahu tohto prebratia

Smernica Európskeho parlamentu a Rady 2003/88/ES o niektorých aspektoch organizácie pracovného času bola úplne transponovaná Zákonníkom práce a zákonom Národnej rady Slovenskej republiky č. 330/1996 Z. z. o bezpečnosti a ochrane zdravia pri práci v znení neskorších predpisov.

**5. Stupeň zlučiteľnosti návrhu právneho predpisu s právom Európskych spoločenstiev alebo právom Európskej únie:**

úplný

**6. Gestor a spolupracujúce rezorty:**

**Osobitná časť**

**Čl. I:**

**K bodu 1**

Navrhuje sa rozčleniť úlohy Hasičského a záchranného zboru na úlohy, ktoré Hasičský a záchranný zbor plní a vykonáva priamo a na úlohy, na plnení ktorých sa podieľa s ďalšími subjektmi.

**K bodom 2 a 3**

Predmetná úprava sa vykonáva vo väzbe na skutočnosť, že veliteľ Hasičského a záchranného útvaru hlavného mesta Bratislavy má v súčasnosti postavenie riaditeľa krajského riaditeľstva Hasičského a záchranného zboru a v tejto súvislosti sa upravuje aj jeho menovanie a odvolanie.

**K bodu 4**

Navrhujú sa nové oprávnenia príslušníka Hasičského a záchranného zboru. Príslušník je oprávnený v rámci zásahu vypnúť alebo odstaviť prívod energie do vyhradeného technického zariadenia, avšak len za podmienok ustanovených v zákone a dodržania zásad bezpečnosti a ochrany zdravia pri práci.

**K bodu 5**

Vo väzbe na oprávnenie príslušníka Hasičského a záchranného zboru vypnúť alebo zastaviť prívod energií do vyhradených technických zariadení pri zásahovej činnosti sa súčasne ukladá povinnosť bez zbytočného odkladu o tomto úkone upovedomiť zodpovednú osobu vlastníka, správcu alebo užívateľa vyhradeného technického zariadenia (v závislosti od vlastníckeho režimu alebo užívateľského režimu k vyhradenému technickému zariadeniu).

**K bodu 6**

Ustanovenie upresňujúce znenie platného zákona.

**K bodu 7**

Navrhovaným ustanovením sa vytvára právna možnosť, aby pre príslušníka mohol byť podľa zásady nadriadenosti a podriadenosti nadriadeným aj príslušník v štátnej službe, predstavený alebo vedúci zamestnanec podľa osobitných predpisov. Návrh zákona umožňuje, aby miestom vykonávania štátnej služby príslušníkov boli aj iné útvary Ministerstva vnútra Slovenskej republiky alebo iný orgán štátnej správy, ak príslušník bude plniť úlohy pre zbor; služobný úrad, čiže i osobný úrad príslušníka zostáva nezmenený.

**K bodu 8**

Úpravy v počte príslušníkov v štátnej službe a v objemoch finančných prostriedkoch určených na ich služobné príjmy vykoná vláda Slovenskej republiky každý rok pri prerokúvaní návrhu zákona o štátnom rozpočte na príslušný rok. Navrhovaným ustanovením sa umožní vykonať tieto úpravy aj v priebehu roka a rozširuje sa toto oprávnenie aj na Ministerstvo financií Slovenskej republiky, za predpokladu, že ho na to splnomocní vláda Slovenskej republiky.

**K bodu 9**

Navrhuje sa, aby rozpis schváleného počtu príslušníkov v štátnej službe v členení podľa funkcií v nadväznosti na organizačnú štruktúru služobných úradov schvaľoval minister.

**K bodom 10**

Zmena tohto ustanovenia sa navrhuje vzhľadom na nové znenie § 20, ktorým sa v záujme spružnenia prijímania uchádzačov o vykonávanie štátnej služby nahradzuje výberové konanie prijímacím konaním.

**K bodu 11, 17, 41, 43, 75 a 89**

Vzhľadom na vstup Slovenskej republiky do schengenského priestoru a odstráneniu kontrol na vnútorných hraniciach sa stáva podmienka trvalého pobytu na území Slovenskej republiky nepotrebná.

**K bodu 12**

Ide o väzbové ustanovenie, ktorým sa reaguje na nové znenie § 20.

**K bodu 13**

Explicitne sa vymenovávajú osobné údaje, ktoré je služobný úrad oprávnený spracúvať a uchovávať na účely zákona tak, ako to vyžaduje zákon o ochrane osobných údajov .

**K bodu 14**

Ide o zosúladenie so zákonom č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov.

**K bodu 15**

Zmenou znenia § 20 sa navrhuje zefektívnenie prijímania uchádzačov do služobného pomeru. Vychádzalo sa pri tom z úpravy prijímacieho konania uchádzačov o prijatie do iných zložiek, ktoré sú v služobnom pomere (napr. príslušníkov Policajného zboru).

Splnomocňovacie ustanovenie na vydanie všeobecne záväzného právneho predpisu upravujúceho podrobnosti o prijímacom konaní a o výberovom konaní, ktoré je v § 17 ods. 7 platného zákona, sa po zmene znenia tohto ustanovenia premiestňuje do § 20 ods. 10 návrhu zákona a jeho rozsah sa prispôsobuje novému zneniu tohto ustanovenia; vykonávací predpis sa bude vzťahovať už len na prijímacie konanie [v súčasnosti je to výnos z 24. apríla 2006 č. p.: PHZ-255/KP-2006 o podrobnostiach o výberovom konaní, prijímacom konaní a o rekondičnom pobyte v Hasičskom a záchrannom zbore (oznámenie č. 243/2006 Z. z.) v znení výnosu zo 14. marca 2008 č. p.: PHZ-157/2008 (oznámenie č. 95/2008 Z. z.)].

**K bodu 16**

Navrhovaná úprava vychádza z toho, že nebude vždy možné obsadiť voľné miesto príslušníkom zaradeným mimo činnej štátnej služby.

**K bodu 18**

Do zákonasa navrhuje zaradiť aj príslušníkov Horskej záchrannej služby, ktorí vykonávajú podporné činnosti pre záchranársku činnosť.

**K bodu 19**

Úprava je odôvodnená potrebou vykonávania náročnejších činností príslušníkov Hasičského a záchranného zboru na okresných a krajských riaditeľstvách Hasičského a záchranného zboru.

**K bodu 20**

Zmena bola vykonaná v nadväznosti na novo navrhovanú úpravu § 97.

**K bodu 21**

Väzba na nové znenie § 20 a reakcia na profesionalizáciu ozbrojených síl Slovenskej republiky; výkon základnej služby, civilnej služby a náhradnej služby bol zrušený.

**K bodu 22**

Zmena súvisí so zavedením legislatívnej skratky.

**K bodu 23**

Ide o zmenu v nadväznosti na body 2 a 3.

**K bodom 24 až 28**

Úprava priznávania hodností sa navrhuje v nadväznosti na kvalifikačné predpoklady, ktoré sú ustanovené pre jednotlivé platové triedy.

**K bodu 29**

Navrhovaným ustanovením sa odstraňujú nerovnosti medzi tými, ktorí sú pri vymenovaní do funkcie hneď aj vymenovaní do prvej dôstojníckej hodnosti a tými, ktorí si až následne zvýšia stupeň vzdelania a mali by byť povyšovaní výsluhou rokov.

**K bodu 30**

Úprava platného ustanovenia má zabrániť tomu, aby príslušník Hasičského a záchranného zboru absolvoval špecializovanú prípravu a následne aby sa v služobnom hodnotení konštatovalo, že tento príslušník nie je spôsobilý na vymenovanie do stálej štátnej služby.

**K bodu 31**

Navrhované znenie presnejšie upravuje ustanovenie týkajúce sa záveru služobného hodnotenia, ak ide o nadriadeného.

**K bodu 32**

Navrhované ustanovenie umožňuje, aby mohol príslušník vykonávať služobné činnosti nielen v organizačných zložkách zboru, ale aj na iných útvaroch Ministerstva vnútra Slovenskej republiky alebo v iných štátnych orgánoch, ak bude plniť úlohy pre zbor.

**K bodu 33**

Navrhovaná zmena bola vykonaná v súvislosti so zmenou znenia § 47 ods. 1.

**K bodom 34 a 35**

Zmena tohto ustanovenia sa navrhuje vzhľadom na novú úpravu prijímacieho konania.

**K bodu 36 a 37**

 Navrhované zmeny vyplývajú zo skutočnosti, že Hasičský a záchranný útvar hlavného mesta Slovenskej republiky má postavenie ako krajské riaditeľstvo Hasičského a záchranného zboru.

**K bodu 38**

Navrhuje sa, aby príslušník mohol zastupovať príslušníka už zastupujúceho neprítomného nadriadeného, ak tento zastupujúci príslušník bol vymenovaný na zastupovanie iného nadriadeného na čas dlhší ako tri týždne.

**K bodu 39**

Rozširuje sa kompetencia ministra pri odvolaní nadriadeného.

**K bodu 40**

Upresňuje sa okruh povinností príslušníka počas zaradenia mimo činnej štátnej služby.

**K bodu 42 a 46**

Ide o spresnenie odkazu na § 60.

**K bodu 44**

Vzhľadom na náročnosť a charakter štátnej služby sa navrhuje, podobne ako je to v prípade príslušníkov Policajného zboru, skončenie služobného pomeru po dosiahnutí stanoveného veku za predpokladu, že príslušník je výsluhovo zabezpečený alebo ak spĺňa podmienky nároku na starobný dôchodok.

**K bodu 45**

Úprava súvisí s neprimeraným zvýhodnením príslušníkov v prípravnej alebo dočasnej štátnej službe pri skončení služobného pomeru z dôvodu zmien v systemizácii.

**K bodu 47**

Navrhovaná úprava bola vykonaná v nadväznosti na prijatie novely zákona č. 328/2002 Z. z. o sociálnom zabezpečení policajtov a vojakov v znení neskorších predpisov. Navrhovaným ustanovením sa dopĺňa povinnosť príslušníka dodržiavať liečebný režim počas dočasnej neschopnosti na vykonávanie štátnej služby, najmä z dôvodu vyplácania náhrady služobného platu príslušníka zboru počas prvých desiatich dní.

**K bodu 48**

Novo navrhovaným ustanovením sa vymedzuje, kedy príslušník Hasičského a záchranného zboru môže vykonávať činnosť uvedenú v § 69 ods. 5 písm. e).

**K bodu 49**

Predmetnou zmenou sa novo definuje pojem „nerovnomerne rozvrhnutý služobný čas“, ktorý sa navrhuje rozvrhnúť na obdobie štyroch mesiacov oproti súčasnému stavu, ktorý je rozvrhnutý na obdobie celého kalendárneho roka. Rozvrhnutie na štyri mesiace lepšie vystihuje potreby vykonávania služby a zodpovedá aj právu Európskej únie.

**K bodu 50**

Odstraňuje sa duplicita s § 122 ods. 2 zákona, pretože vecne je zmena služobnej pohotovosti na výkon štátnej služby nadčas explicitne vyjadrená v § 122 ods. 3 návrhu zákona.

**K bodu 51**

Explicitne sa vyjadruje, že štátna služba sa nariaďuje písomne, a ak to nie je možné, po jej ústnom nariadení a vykonaní sa musí o tom bezodkladne urobiť písomný záznam.

**K bodu 52**

Navrhované ustanovenie jednoznačne vymedzuje dva druhy služobnej pohotovosti, počas ktorých je príslušník povinný zdržiavať sa v určenom čase na určenom mieste alebo inak byť dostupný.

**K bodu 53**

Novo sa ustanovuje, aby sa služobná pohotovosť príslušníkovi nemohla nariadiť počas čerpania dovolenky.

**K bodu 54**

Touto úpravou sa dopĺňa ustanovenie, týkajúce sa príslušníka zaradeného mimo činnej štátnej služby, ak sa preukáže, že nebol dôvod na jeho zaradenie mimo činnej štátnej služby.

**K bodu 55**

Navrhuje sa doplniť za vykonávanie štátnej služby aj čas, počas ktorého príslušník vykonáva funkciu národného experta Slovenskej republiky v inštitúciách Európskej únie alebo je uvoľnený na vykonávanie funkcie v príslušnom odborovom orgáne.

**K bodu 56**

Z hľadiska doterajšej praxe nie je potrebné limitovať poskytovanie služobného voľna na prehlbovanie kvalifikácie.

**K bodu 57**

Novo navrhovaná úprava dopĺňa rozsah služobného voľna na prípravu a vykonanie absolventskej skúšky na získanie vyššieho odborného vzdelania, ktorý nebol doteraz ustanovený a v rezortnom vzdelávacom zariadení sa takáto forma štúdia realizuje.

**K bodu 58**

Navrhovaná úprava bola vykonaná z dôvodu zrušenia vyhlášky Ministerstva školstva Slovenskej republiky č. 140/1968 Zb. o pracovných úľavách a hospodárskom zabezpečení študujúcich popri zamestnaní v znení neskorších predpisov, podľa ktorej sa postupovalo pri poskytovaní pracovných úľav v dohodách s príslušníkmi Hasičského a záchranného zboru. Podľa vyjadrenia Ministerstva školstva Slovenskej republiky nebol vydaný nový všeobecne záväzný právny predpis a ani sa jeho vydanie nepredpokladá.

**K bodu 59**

Zmena bola vykonaná v súvislosti s novo navrhovaným znením § 60.

**K bodom 60 a 61**

Navrhuje sa komplexne upraviť osobitné podmienky vykonávania štátnej služby tehotných príslušníčok a príslušníkov, ktorí majú nárok na materskú dovolenku a rodičovskú dovolenku; ide o obdobnú úpravu ako je ustanovená v zákone č. 73/1998 Z. z.

**K bodu 62**

Novo sa ustanovujú zložky služobného príjmu.

**K bodom 63 a 64**

Zmena bola vykonaná vzhľadom na novo navrhované zložky služobného príjmu.

**K bodu 65**

Ustanovuje sa možnosť započítať do ďalšieho času odbornej praxe i čas zaradenia príslušníka Hasičského a záchranného zboru mimo činnej štátnej služby, ak sa preukáže, že nebol na to dôvod.

**K bodu 66**

Legislatívno-technická úprava, súvisiaca so zmenou znenia § 49.

**K bodu 67**

Novo sa ustanovujú sumy hodnostných príplatkov v nadväznosti na nový systém odmeňovania.

**K bodom 68 a 69**

Zmena bola vykonaná vo väzbe na nový systém odmeňovania, ktorý kompenzuje zrušenie príplatkov za štátnu službu v noci, sobotu, nedeľu a vo sviatok úpravou tarifných tried a príplatku za zmennosť.

**K bodu 70**

Zvyšuje sa rozpätie príplatku za zmennosť na 20% až 50% z platovej tarify prvého platového stupňa prvej platovej triedy; do tohto príplatku sa presúvajú mzdové prostriedky ušetrené napríklad zo zníženej sadzby za hodinu určenej služobnej pohotovosti, ako aj zrušené príplatky za noc, sobotu, nedeľu a sviatok. Keďže sa zrušenie príplatkov týka len príslušníkov s nerovnomerne rozvrhnutým služobným časom, navrhuje sa presunúť tieto ušetrené finančné prostriedky práve pre túto skupinu príslušníkov.

**K bodu 71**

Navrhovaná zmena zosúlaďuje znenie § 118 ods. 6 s obdobnými ustanoveniami zákona.

**K bodu 72**

Navrhuje sa explicitne vyjadriť, že je možné príslušníkovi poskytnúť odmenu aj v prípade kvalitného plnenia služobných úloh, ako aj za vykonanie služobných úloh nad rozsah činností, ktoré vyplývajú z jeho popisu služobných činností.

**K bodu 73 a 74**

Navrhuje sa vykonať zmenu v súvislosti so zmenou znenia § 92. Navrhované rozdielne ocenenie určenej služobnej pohotovosti a nariadenej služobnej pohotovosti zodpovedá súčasnému stavu v prípade výkonu služby v rámci rozvrhu služobného času a práce nadčas, ktorú vykonáva príslušník mimo rámca rozvrhu služobného času. Navrhovaná znížená sadzba umožní využiť ušetrené mzdové prostriedky na zvýšenie iných príplatkov, a to najmä príplatkov za zmennosť, osobného príplatku alebo príplatku za sťažené a zdraviu škodlivé prostredie, t.j. pre tú istú skupinu príslušníkov, ktorí ušetrené mzdové prostriedky vyprodukovali.

**K bodu 76**

Ide o vypustenie nadbytočných slov.

**K bodu 77**

Zmena bola vykonaná vzhľadom na novo navrhované znenie § 122.

**K bodom 78 a 79**

Ide o väzbové legislatívno-technické úpravy platného znenia zákona.

**K bodom 80 až 82**

Navrhuje sa obdobná právna úprava náhrady škody, ako je to v prípade zákona č. 73/1998 Z. z. v znení neskorších predpisov, pretože dochádza k podobným prípadom spôsobenia škôd.

**K bodom 83 a 84**

Zmeny nadväzujúce na nové znenie § 20 o prijímacom konaní.

**K bodu 85**

Navrhované ustanovenie umožní vypracovať pri odmenách personálny rozkaz pre príslušníkov zboru a nie rozhodnutie.

**K bodu 86**

Legislatívno-technická úprava.

**K bodu 87**

Ustanovenie sa vypúšťa z toho dôvodu, že pri vzniku, zmenách a skončení služobného pomeru sa postupuje v súlade s týmto zákonom a dodržanie lehôt je často problematické, pretože dotknuté rozhodnutia sa musia vopred prerokovať s odborovým orgánom.

**K bodu 88**

V poznámke pod čiarou sa dopĺňa odkaz na poskytovanie kúpeľnej starostlivosti aj podľa zákona č. 328/2002 Z. z. o sociálnom zabezpečení policajtov a vojakov v znení neskorších predpisov.

**K bodom 90 a 91**

Navrhuje sa nová úprava kolektívnych zmlúv a s ňou súvisiacich postupov, a to obdobným spôsobom, ako je to v prípade iných zložiek, ktorých príslušníci sú v služobnom pomere.

**K bodom 92 a 93**

Vzhľadom na predchádzajúce zmeny je potrebné upraviť ustanovenie o podpornej pôsobnosti Zákonníka práce, ako aj ustanovenie, ktoré upravuje odchýlky vo vzťahu k príslušníkom Horskej záchrannej služby.

**K bodu 94**

V prechodných ustanovenia je potrebné ustanoviť i právny režim pre začaté alebo vyhlásené výberové konanie podľa § 20 platného zákona.

V prechodných ustanoveniach sa rieši i zmena hodnosti ex lege, ktorá je viazaná na zmenu úpravy vo vzťahu vyššieho odborného vzdelania a bakalárskeho vzdelania.

V návrhu zákona sa zavádza doplatok k služobnému príjmu u tých príslušníkov, u ktorých dôjde v dôsledku návrhu zákona k zníženiu služobného príjmu.

Príplatok za štátnu službu k dôchodku poberajú bývalí príslušníci, ale aj pozostalí rodinní príslušníci po bývalých príslušníkoch, ktorí neboli v štátnej službe zbore. Týmto návrhom zákona sa najmä voči pozostalým rodinným príslušníkom po bývalých príslušníkoch ukladá povinnosť hlásiť včas všetky zmeny, ktoré majú vplyv na výšku sumy a výplatu príplatku za štátnu službu k dôchodku. Navrhovanými ustanoveniami sa zlepší evidencia a kontrola vyplácaných finančných prostriedkov a zabráni sa nezákonnému poberaniu príplatku za štátnu službu k dôchodku a problémom s vymáhaním neoprávnene vyplatených finančných prostriedkov zo štátneho rozpočtu.

**K bodu 95**

Navrhuje sa vypustiť osobitný kvalifikačný predpoklad u funkcie hasič, lebo po získaní osobitného kvalifikačného predpokladu je zo zákona príslušník zboru preradený do funkcie hasič záchranár.

**K bodu 96**

Navrhuje sa skrátenie doby na získanie osobitného kvalifikačného predpokladu.

**K bodu 97**

Terminologicky sa zosúlaďuje platný zákon so súvisiacimi právnymi predpismi, v ktorých sa používa pojem „osobitný kvalifikačný predpoklad“.

**K bodu 98**

Navrhuje sa nová stupnica platových taríf podľa platových tried a platových stupňov, v ktorej sú zohľadnené zrušené zložky služobného príjmu.

**K bodu 99**

Navrhuje sa úprava percentuálneho rozpätia príplatkov za riadenie.

**K bodom 100 a 101**

Toto ustanovenie sa navrhuje novelizovať vzhľadom na skutočnosť, že zrušené smernice už boli implementované do všeobecne záväzných právnych predpisov v pôsobnosti Ministerstva vnútra Slovenskej republiky; Ministerstvo vnútra Slovenskej republiky len notifikovalo tieto zákony k ich smernici 2006/54/ES.

**K bodu 102**

Navrhované zmena bola vykonaná v súlade so zákonom č. 2/1991 Zb. o kolektívnom vyjednávaní v znení neskorších predpisov.

**K čl. II:**

V súvislosti s novým znením § 60 ods. 2, ktorý umožňuje skončiť služobný pomer príslušníka odvolaním z funkcie, ak spĺňa podmienky nároku na výsluhový dôchodok po dovŕšení veku 55 rokov alebo nároku na starobný dôchodok, je potrebné vykonať úpravu znenia § 30 zákona č. 328/2002 Z. z., aby tomuto príslušníkovi vznikol nárok na odchodné.

**K čl. III:**

Účinnosť zákona sa navrhuje vzhľadom na predpokladanú dĺžku legislatívneho procesu.

V Bratislave 14. januára 2009

 **Robert FICO**

**predseda vlády**

**Slovenskej republiky**

**Robert Kaliňák**

**podpredseda vlády a minister vnútra**

**Slovenskej republiky**